Weet jy wat is die verskil tussen Bates en Laste? - Afrikaans.com
Weet jy wat is die verskil tussen Bates en Laste?
Weet jy wat is die…
Ek help gereeld mense met hul finansies en kom dan agter dat hulle te veel laste koop in plaas daarvan om bates te koop. Bates vorm die basiese fondasie vir rykdom en kan ook jou eerste stap wees om jou eie welvaart te skep. Maar, wat is die verskil tussen die twee? Kom ons kyk.
Laste: Dit is enigiets waarvoor jy geld moet uithaal. Dus iets wat jou geld kos, bv. 'n foon, 'n klererekening, jou DStv of Netflix-subskripsie, die huis wat jy huur en jou karpaaiement.
Bates: Dit is enigiets wat vir jou geld maak. Dus is dit iets wat geld terug in jou sak in sit, bv. 'n eiendom wat jy verhuur, 'n beleggingsfonds, of selfs 'n besigheid of vaardigheid wat vir jou 'n inkomste kan genereer.
'n Goeie voorbeeld is om te kyk na jou huis en kar. Baie mense meen dat dit bates is. Dink aan jou huis of jou kar en vra jouself die vraag: "Maak dit vir jou geld elke maand, of kos dit jou geld elke maand?" Jou eie huis en kar kos jou vir seker elke maand geld met die paaiemente, onderhoud, en ander kostes. As jy egter jou huis uitverhuur of jou kar as 'n taxi gebruik, kan dit dan 'n bate word deur die inkomste wat dit vir jou genereer.
Finansieel onsuksesvolle mense koop gewoonlik laste eerste. Ek ken baie mense wat met hul eerste salaris dadelik 'n karlening kry, 'n huis huur, 'n selfoonkontrak uitneem of klererekeninge oopmaak. Dus koop hulle eerste laste – goed wat hulle geld kos. Daarna probeer hulle om aan die einde van die maand met die bietjie geldjies wat oorbly, te spaar of belê (die vorige episode gaan daaroor om jouself eerste te betaal – gaan kyk dit indien jy nog nie het nie). Deur laste voor bates te koop, plaas jy jouself in 'n onwaarskynlike posisie om ooit monetêre rykdom en uiteindelike finansiële vryheid te bereik.
Finansieel suksesvolle mense koop bates eerste. Deur hul geld eerste in 'n bate te belê, soos byvoorbeeld 'n huureiendom, besigheid, vaardigheid of hoë rentekoersbelegging, skep hulle meer inkomste elke maand. Hulle gebruik dan hierdie nuwe inkomste om weer bates te koop wat selfs meer inkomste genereer. Dit vorm 'n kringloop wat waarborg dat hulle slegs vorentoe kan gaan en ryker en ryker kan word solank as wat hulle aanhou om bates te koop. Soos die bates meer en meer inkomste genereer, stel dit hulle in staat om laste, soos mooi karre en strandhuise, te begin koop. Natuurlik, is daar ook 'n mate van riskiko betrokke by enige belegging, maar, ek sit eerder my geld in iets wat ek glo opbrengs gaan lewer, as iets wat ek weet slegs rykdom gaan tap.
Wees finansieel slim.
Laat gaan daardie onnodige laste wat jou geld opvreet en belê in bates wat jou inkomste kan verhoog. Hou aan om die kringloop te volg en voor jy jou oë kan uitvee het jy 'n hele portefeulje van bates wat elke maand vir jou welvaart skep.